વિજયનો ફ્લૅટ અંદરથી હોવો જોઈએ એટલો વ્યવસ્થિત નહોતો; બધું જ અસ્તવ્યસ્ત પડ્યું હતું…પણ રોજબરોજના વપરાશની વસ્તુઓ ચોખ્ખી જણાતી હતી. દાખલ થતાં જ સામે એક ટેબલ હતું, જેની પર થોડા પુસ્તકો, થોડી ફાઇલ,એક પ્લાસ્ટિકની ટ્રે તથા એક ઍશ-ટ્રે પડી હતી. માથુર સીધો જ ટેબલ પાસે ગયો. અને ટેબલ પર પડેલી ફાઈલો એક પછી એક ઉથલાવવા માંડી. થોડીવારમાં તો તેણે વારાફરતી એક પછી એક બધી ફાઈલો અને પુસ્તકો ફંફોસી નાંખ્યાં, પણ તેને કશું ઉપયોગી હોય એવું હાથ ન લાગ્યું. ફક્ત , નાઈટ લૅમ્પ પાસે પડેલાં પુસ્તકમાં એક ‘બુક માર્ક‘ હતું, પણ તે સમયે એ બહુ ઉપયોગી હોય એમ માનવું વધારે પડતું હતું. પછી તેણે ટેબલનું ઉપલું ડ્રૉઅર ખેંચી જોયું પણ તે લૉક કરેલું હતું. સામેની ભીંત પર લટકતી ડ્રૉઅરની ચાવી શોધતાં માથુરને વાર ના લાગી. એક પછી એક ડ્રૉઅર ખોલી તેણે જોવા માંડ્યું- છેવટે છેલ્લાં ડ્રૉઅર ખોલતાની સાથે જ તેને એક ડાયરી હાથ લાગી. તેણે ઉત્સુક્તાથી ડાયરીના શરૂઆતના ત્રણ ચાર પાનાં ફેરવી જોયાં. તે વિજયની પર્સનલ ડાયરી હતી. તેણે એ સોનીના હાથમાં પકડાવી દીધી.